Falcone-Ohjelma Vuosiohjelma ja hakemuspyyntö vuodeksi 1998



Virallinen lehti nro C 165 , 30/05/1998 s. 0019 - 0023



FALCONE-OHJELMA Vuosiohjelma ja hakemuspyyntö vuodeksi 1998 (98/C 165/09) Euroopan unionin ministerineuvosto hyväksyi 19. maaliskuuta 1998 Falcone-ohjelman, joka on järjestäytyneen rikollisuuden torjunnasta vastaaville henkilöille tarkoitettu monivuotinen vaihto-, koulutus- ja yhteistyöohjelma (1). Ohjelma keskittyy toimiin, joilla edistetään järjestäytyneen rikollisuuden torjuntaa koskevan toimintasuunnitelman (2) toteuttamista ja seurantaa; suunnitelma hyväksyttiin neuvostossa 28. huhtikuuta 1997. Ohjelma on voimassa vuosina 1998-2002, ja sen toteuttamiseen varatun rahoitusohjeen määrä on 10 miljoonaa ecua. Vuoden 1998 talousarvio on 2 miljoonaa ecua. 1. Tavoitteet Falcone-ohjelman tarkoituksena on edistää hankkeita, jotka ovat Euroopan unionin edun mukaisia ja edellyttävät useiden jäsenvaltioiden osallistumista; ohjelman lähestymistapa on monialainen ja keskittyy järjestäytyneen rikollisuuden ennaltaehkäisyyn ja torjuntaan. Falcone-ohjelmalla tuetaan ennen kaikkea koulutus-, vaihto-, tutkimus- ja selvitystoimia sekä muita valmiuksien parantamismuotoja ja tehostetaan ja helpotetaan järjestäytyneen rikollisuuden torjuntaa ja vähennetään jäsenvaltioiden välisen yhteistyön mahdollisia esteitä. Ohjelmalla on seuraavat erityistavoitteet: - lisätä järjestäytyneeseen rikollisuuteen liittyvien ilmiöiden tuntemusta, - parantaa vastuuhenkilöiden valmiuksia lisäämällä tietoisuutta Euroopan eri valtioissa voimassa olevasta lainsäädännöstä ja menettelyistä, - edistää paikan päältä saatujen kokemusten vaihtoa, - helpottaa yhteisten hankkeiden järjestämistä, - mahdollistaa yhteistyövälineiden ja lainsäädännön tarpeiden arviointi toimintasuunnitelman toteuttamiseksi, - ottaa jäsenyyttä hakeneet maat jo nyt mukaan valtioiden rajat ylittäviin hankkeisiin. 2. Ohjelman sisältö Falcone-ohjelmasta voidaan myöntää rahoitustukea hankkeille, jotka kuuluvat seuraaviin 19. maaliskuuta 1998 hyväksytyn yhteisen toiminnan 1 artiklan 3 kohdassa määriteltyihin aloihin: - koulutus, - valmiuksien ja toimintamenetelmien parantamiseen tarkoitetut yhteistyöhankkeet järjestäytyneen rikollisuuden torjuntaan liittyvää yhteistyötä varten, - harjoittelujaksojen ohjelmat sekä tapaamisten ja seminaarien järjestäminen, - tutkimustoiminta ja erityistutkimukset, muun muassa toteutettavuustutkimukset ja arviointi, - tietojen levitys ja vaihto, - muut toimintamuodot, jotka voivat edistää järjestäytyneen rikollisuuden torjuntaa koskevan toimintaohjelman toteuttamista. Toimet on suunnattu yhteisen toiminnan 1 artiklan 2 kohdassa määritellyille järjestäytyneen rikollisuuden torjunnasta vastaaville henkilöille, joihin kuuluvat tuomarit ja syyttäjät, poliisi- ja tulliviranomaiset, valtion virkamiehet, verotuksesta, rahalaitosten ja julkisten hankintojen valvonnasta sekä petosten ja lahjonnan torjunnasta vastaavat hallintoelimet sekä sellaisten ammatiryhmien edustajat, joita toimintasuunnitelman tiettyjen suositusten täytäntöönpano saattaa koskea, sekä yliopistojen ja tieteen edustajat. Toimiin voi osallistua vastuuhenkilöitä jäsenyyttä hakeneista maista, joita voidaan tällä tavoin auttaa valmistautumaan jäsenyyteen, tai muista yhteisön ulkopuolisista maista, jos se on hankkeiden tavoitteiden mukaista. 3. Falcone-ohjelman toimiala suhteessa muihin ohjelmiin Falcone-ohjelma täydentää Euroopan unionista tehdyn sopimuksen VI osastoon kuuluvia muita komission käynnistämiä ohjelmia. Niitä ovat: - Oisin (rikosten torjunnasta vastaavien viranomaisten välistä vaihtoa, koulutusta ja yhteistyötä koskeva ohjelma (EYVL L 7, 10.1.1997) - Grotius (oikeusalan toimijoille tarkoitettu tuki- ja vaihto-ohjelma) (EYVL L 287, 8.11.1996) - Odysseus (turvapaikka- ja maahanmuuttopolitiikan sekä ulkorajojen ylittämisen alan koulutus-, vaihto- ja yhteistyöohjelma), hyväksytty 19. maaliskuuta 1998 (EYVL L 99, 31.3.1998) - STOP (ihmiskaupan ja lasten seksuaalisen hyväksikäytön torjunnasta vastaaville tarkoitettu kannustus- ja vaihto-ohjelma (EYVL L 322, 12.12.1996). Ohjelmien päällekkäisen käytön estämiseksi komissio valvoo eri komiteoiden avulla, että edellä mainittujen ohjelmien vuosittaisten painopisteiden ulkopuolelle jätetään vuodesta 1998 alkaen toimet, jotka kuuluvat nimenomaan järjestäytyneen rikollisuuden torjuntaa koskevan toimintasuunnitelman toteuttamisen piiriin. Tälloin näiden hankkeiden rahoitus voidaan keskittää entistä selvemmin yksinomaan Falcone-ohjelmalle. Hakijoita kehotetaan tutustumaan edellä mainittuihin ohjelmiin ja niiden vuotuisiin painopisteisiin jo hankkeiden suunnitteluvaiheessa, jotta he voivat varmistua valintansa tarkoituksenmukaisuudesta ennen kuin hankkeelle haetaan rahoitusta Falcone-ohjelmasta. Falcone-ohjelmasta myönnettyä rahoitusta ei voi yhdistää muista yhteisön ohjelmista saatuun rahoitukseen, lukuun ottamatta niitä yhteisön ohjelmia, joilla on tarkoitus tukea jäsenyyttä hakeneiden maiden pyrkimyksiä valmistautua Euroopan unioniin liittymiseen. Yhteisön aloihin liittyviä erityishankkeita voidaan rahoittaa Falcone-ohjelmasta ainoastaan sillä edellytyksellä, että kyse on toimintasuunnitelmassa mainituista järjestäytyneen rikollisuuden torjunnan alaan kuuluvista täydentävistä toimista. 4. Hankkeiden valintakriteerit Hankkeiden valintakriteerit ovat - yhteensopivuus jo käynnissä olevien tai suunniteltujen toimien kanssa, jotka on esitetty järjestäytyneen rikollisuuden torjuntaa koskevissa neuvoston painopisteissä ja erityisesti järjestäytyneen rikollisuuden torjuntaa koskevan toimintasuunnitelman painopisteissä, - hyöty tällä alalla toteutettujen tai toteutettavien välineiden laatimisen tai täytäntöönpanon kannalta, - sisältöä ja jäsenvaltioiden osallistumista (vähintään kaksi jäsenvaltiota) koskeva eurooppalainen ulottuvuus, - toiminnallinen tarkoitus ja käytännönläheisyys eli miten paljon painotetaan kyseisessä ammattitoiminnassa välittömästi hyödynnettävän tiedon siirtämistä, unohtamatta kuitenkaan yhteistyötä hankaloittavien esteiden perusteellista pohtimista, - kohderyhmänä olevien viranomaisten tai henkilöryhmien määrä ja luonne sekä hankkeesta hyötyvien ammattilaisten määrä, jolloin huomioon otetaan hankkeesta suoraan hyötyvät osallistujat ja ne, jotka hyötyvät hankkeeseen osallistuneiden ja niiden ulkopuolelle jääneiden välisistä yhteyksistä, - saavutettavuus eli käytetty metodologia sekä osanottajien tietojen ja ammatinharjoittamiseen liittyvien esteiden huomioon ottaminen käytännön järjestelyissä, - järjestelyjen valmiustaso ja laatu, tavoitteiden ja toiminnan suunnittelun selkeys ja täsmällisyys, - erilaisten alan toimijoiden osallistuminen hankkeeseen ja näiden erityisasiantuntemuksen yhdistäminen hankkeen järjestelyissä, - toiminnan avoimuus eri maiden ja ammattiryhmien edustajille sekä näiden mahdollisuus vaihtaa kokemuksia keskenään, - eri hankkeiden keskinäinen täydentävyys ja keinot kehittää koko toimintaa eikä vain rinnastaa yksittäisiä toimintoja, - mahdollisuus hyödyntää tuloksia jäsenvaltioiden välisen yhteistyön tehostamiseksi. 5. Yleiset suuntaviivat Hakijoille voi olla hyötyä seuraavista suuntaviivoista, jotka perustuvat edellä mainittuihin kriteereihin: - Tavoitteiltaan vaativien, pitkäaikaisten tai huomattavaa rahoitusta edellyttävien hankkeiden tueksi on järjestettävä pilottihankkeita tai -selvityksiä, joilla osoitetaan hankkeiden toteuttamiskelpoisuus. - Perustettaessa dokumentaatioverkostoja, tietokantoja, jne. on ilmoitettava yksityiskohtaiset tiedot käytetyistä lähteistä, tutkimuskentistä, käytetystä metodologiasta, päivitystiheydestä, jne. - Tutkimushankkeet eivät saa rajoittua kirjallisina töinä laadittaviin selvityksiin, vaan niiden on perustuttava käytännön kokemukseen ja pyrittävä tuottamaan käytännössä hyödynnettäviä päätelmiä. - Toiminnan kerrannaisvaikutusten arviointiperusteita ovat osanottajien määrä, asema ja edellytykset hankkeen tulosten levittämiseen. - Jos kyseessä on hyvin pienimuotoinen hanke tai harjoittelun/vierailujen järjestäminen suppealle osanottajajoukolle, hankkeen on oltava erityisen perusteltu. Huomioon ei oteta hanketta, josta hyötyy vain sen järjestäjä. - Perus- tai jatkokoulutuksesta vastaavien oppilaitosten välisiin tapaamisiin voidaan myöntää tukea ainoastaan sillä edellytyksellä, että niiden tavoite on selkeästi määritelty ja liittyy tiettyyn hankkeeseen tai politiikan alaan. - Valmistelujen laadun arviointi perustuu hankkeen suunnittelun objektiiviseen arviointiin sekä järjestävän yhteisön kokemuksen ja kyvykkyyden subjektiiviseen arviointiin. Jos jokin yhteisö on jättänyt useita hakemuksia, aiemmat hakemukset otetaan huomioon. Hanketta ei oteta huomioon, järjestö tai yhteisö ei ole rakenteeltaan vakiintunut ja jos sillä ei ole merkittäviä taloudellisia tai henkilöstöresursseja. - Eri alojen yhdistämisestä saatava lisähyöty lasketaan laadun (ei määrän) perusteella, jolloin huomioon otetaan samaan hankkeeseen liittyvien eri ammattiryhmien osuuksien keskinäinen täydentävyys. - Toisiaan täydentävät hankkeet olisi esitettävä yhdessä, mutta kunkin hankkeen budjetti on pidettävä erillisenä. Näin voidaan harkita niiden tukemista joko yksittäin tai ryhmänä. - Hankkeen järjestäjien ja osanottajien välisen vuorovaikutuksen aktiivisuus luetaan eduksi. 6. Ensisijaiset toimet ja aiheet vuonna 1998 Erikoisasemassa ovat etenkin seuraavat toimet ja aihepiirit, jotka perustuvat Falcone-ohjelman perustamista koskevaan yhteiseen toimeen ja järjestäytyneen rikollisuuden torjuntaa koskevan toimintasuunnitelman suosituksiin. Lisäksi kannustetaan jäsenyyttä hakeneiden maiden osallistumista hankkeisiin. a) Tietojen vertailukelpoisuus ja levitys - toteutettavuustutkimukset, joilla pyritään keräämään tietoa järjestäytyneestä rikollisuudesta ja perustamaan alaa koskevia tietopankkeja, - yhteisten normien ja menetelmien määrittely ilmiöiden tunnistamiseksi sekä tietojen keräämiseksi ja analysoimiseksi, - tiedon levittäminen ennen kaikkea rikollisuutta tutkivien laitosten ja yliopistojen verkostojen kautta, - tietojen levittäminen yhteisen toiminnan 1 artiklan 2 kohdassa määritellyille vastuuhenkilöille. b) Selvitykset, analyysit ja strategiat - tieteellinen, tekninen tai vertaileva tutkimus sekä sellaisten eri alojen erityisselvitykset, joilla voi olla merkitystä järjestäytyneen rikollisuuden torjunnassa, kuten julkiset hankinnat, tuet ja julkiset lisenssit, lahjonta, petokset, väärennökset, riskialttiit ammatit, rahanpesu, rikollisuus kaupungeissa, uusi teknologia, jne. - analyysit ja konferenssit, joiden tarkoituksena on edistää järjestäytyneen rikollisuuden ja ennen kaikkea sen taloudellisen ulottuvuuden muodostaman ilmiön yleistä tuntemusta ja kansainvälisiä ulottuvuuksia, - sellaiset strategioita sekä lakeja ja asetuksia koskevat selvitykset, joiden avulla voidaan tehostaa rikosten ennaltaehkäisyä, torjuntaa ja syytetoimia koskevaa yhteistyötä ja erityisesti mahdollisuuksia määritellä yhteisiä politiikkoja ja tunnistaa mahdollisuudet lähentymiseen tai yhdenmukaistamiseen, jotka voivat muodostaa Euroopan unionin pitkän aikavälin tavoitteen, - monialaisten tietoverkkojen toteuttamista koskevat toteutettavuustutkimukset. c) Koulutus ja vaihto - harjoittelu- ja henkilövaihto-ohjelmien määrittely ja toteutus - tapaamisten, seminaarien ja konferenssien järjestäminen, - sellaisten opetusmoduulien ja -käsikirjojen laatiminen, joilla edistetään - vastavuoroista tuntemusta ennaltaehkäisyä ja torjuntaa koskevan säännöstön ja lainsäädännön osalta sekä järjestäytyneen rikollisuuden torjuntaan liittyvien eri näkemyksiä ja tekijöitä koskevien menetelmien osalta (3) - vastavuoroista tuntemusta järjestäytyneen rikollisuuden erilaisia muotoja koskevien ennaltaehkäisy-, jäljitys-, tutkinta- ja syytekäytäntöjen ja menetelmien osalta, joita järjestäytyneen rikollisuuden torjunnasta vastaavat henkilöt toteuttavat. Nämä tapahtumat ja toimet voivat koskea järjestäytyneeseen rikollisuuteen liittyviä yleisiä ja monialaisia kysymyksiä tai erityiskysymyksiä (¹). d) Valmiuksien ja toimintamenetelmien parantamiseen tarkoitetut yhteistyöhankkeet - sellaisten innovatiivisten yhteistyöhankkeiden määrittely ja toteuttaminen, joilla pyritään parantamaan valmiuksia ja toimintamenetelmiä yhteistyössä järjestäytyneen rikollisuuden torjunnan alalla. Näitä yhteistyöhankkeita voivat järjestää kestoltaan rajatuksi ajaksi henkilöryhmät, jotka mainitaan Falcone-ohjelman perustamista koskevan yhteisen toiminnan 1 artiklan 2 kohdassa. Europolin huumeyksikkö ja Europol voivat osallistua hankkeisiin yleissopimuksen voimaantulon jälkeen, jos hankkeet kuuluvat niiden toimivaltaan. 7. Yleiset rahoitussäännöt ja vuoden 1998 talousarvio (4) Tuen määrä saa olla korkeintaan 80 prosenttia hankkeen toteuttamiseen suoranaisesti liittyvistä menoista, joihin sopimuksessa vahvistetulla kaudella on sitouduttu. Lisäksi vuoden 1998 talousarviosta rahoitettavat hankkeet on aloitettava ja toteutettava suurelta osin ennen vuoden 1998 loppua. Hankkeet on saatettava loppuun viimeistään vuoden kuluessa päivästä, jona rahoituksen myöntämistä koskeva vahvistuskirje on lähetetty. Ohjelmaan ei hyväksytä tukikelpoiseksi menoa, johon on sitouduttu ennen komitean tukipäätöksen tekopäivää. Hakijoiden on kiinnitettävä huomiota siihen, että komission maksumenettelystä johtuen hankkeilla oletetaan olevan alustavaa rahoitusta. Maksuerien suorittamisaikataulu ei anna hakijoille mahdollisuutta kattaa menoja suoraan Falcone-ohjelmasta myönnettävästä tuesta. Hankkeiden johtajina voivat toimia viranomaiset, julkiset laitokset ja yksityiset toimijat, etenkin perus- ja täydennyskoulutuksesta vastaavat oppilaitokset ja tutkimuslaitokset. Luonnolliset henkilöt eivät voi toimia tästä ohjelmasta rahoitettavien hankkeiden johtajina. Hankkeisiin voi osallistua alan vastuuhenkilöitä ja laitoksia jäsenyyttä hakeneista maista, joita voidaan tällä tavoin auttaa perehtymään eri Euroopan unionin politiikkoihin ja valmistautumaan jäsenyyteen, tai vastuuhenkilöitä ja järjestöjä muista yhteisön ulkopuolisista maista, jos se on hankkeiden tavoitteiden mukaista. On kuitenkin huomattava, että Falcone-ohjelma ei ole tarkoitettu Keski- ja Itä-Euroopan maiden tukemiseen, sillä sitä varten on olemassa Phare-ohjelma. Vuoden 1998 talousarvio on 2 000 000 ecua. Se jaetaan eri alojen kesken alustavasti seuraavalla tavalla: >TAULUKON PAIKKA> 8. Hakumenettely Tukea koskevat hakemukset on toimitettava viimeistään 15. elokuuta 1998 Euroopan komission Oikeus- ja sisäasiain työryhmään (vastaanottajaksi merkitään Jean-Jacques Nuss N 9-6/23A Rue de la Loi/Wetstraat 200 B-1049 Bruxelles/Brüssel). Hakemus on tehtävä hakemuslomakkeella jollakin unionin 11 virallisesta kielestä. Mukaan voi liittää jollekin muulle yhteisön työkielelle tehdyn käännöksen. Lomakkeita voi pyytää postitse edellä mainitusta osoitteesta, faksilla (numero: (32-2) 295 01 74) tai sähköpostitse (osoite: jean-jacques.nuss@sg.cec.be). Määräaikaan mennessä on toimitettava alkuperäinen allekirjoitettu hakemus (faksilla lähetetty hakemus ei riitä). Siihen on liitettävä lyhyt tiivistelmä (2-3 sivua), jossa kuvataan hankkeen pääpiirteet. Huomioon otetaan vain kokonaan ja oikein täytetyt hakemukset. Hankkeen tavoite on kuvattava mahdollisimman tiiviisti ja täsmällisesti. Hakemukseen on liitettävä yksityiskohtainen, ecuina laadittu alustava talousarvio. Talousarviossa on ilmoitettava toiminnan arvioidut kokonaiskustannukset. Haetun tuen määrä saa olla enintään 80 prosenttia kokonaiskustannuksista. Myönnetyn tuen osuus voi jäädä pienemmäksi kuin haettu osuus. Tukea ei myönnetä järjestön juokseviin kuluihin. Tuensaajan on mainittava kaikissa hanketta koskevissa mainoksissa, julkaisuissa ja ohjelmissa, että se on toteutettu Falcone-ohjelmasta myönnetyn tuen ja Euroopan unionin avulla. Tuensaajan on toimitettava kolmen kuukauden kuluessa toiminnan päättymisestä oikeus- ja sisäasiain työryhmälle kertomus hankkeen toteutumisesta, esiin tulleista vaikeuksista, osanottajien antamasta arvioinnista, saavutetuista tuloksista ja niiden levittämisestä sekä toiminnan perusteella tehtävistä päätelmistä. (1) Yhteinen toiminta 98/245/YOS (EYVL L 99, 31.3.1998). (2) EYVL C 251, 15.8.1997. (3) Lukuun ottamatta STOP-ohjelmassa tarkoitettuja ihmisillä käytävää kauppaa koskevia erityiskysymyksiä ja Odysseus-ohjelmassa tarkoitettuja laitonta siirtolaisuutta ja väärennettyjä asiakirjoja koskevia erityiskysymyksiä. (4) Tällä perusteella Euroopan parlamenttia, jolle ohjelma on toimitettu, kehotetaan siirtämään vuoden 1998 määrärahat; tällä hetkellä ne ovat käytettävissä budjettikohdassa B-0-40.